b'\n_START_ARTICLE_\nBiserica de lemn din Br\xc4\x83d\xc4\x83\xc8\x9bel\n_START_PARAGRAPH_\nBiserica de lemn din Br\xc4\x83d\xc4\x83\xc8\x9bel, comuna Burjuc, jude\xc8\x9bul Hunedoara a fost construit\xc4\x83 \xc3\xaen secolul XVII. Are hramul \xe2\x80\x9eAdormirea Maicii Domnului\xe2\x80\x9d. Figureaz\xc4\x83 pe noua list\xc4\x83 a monumentelor istorice, cod LMI HD-II-m-B-03269.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica \xe2\x80\x9eAdormirea Maicii Domnului\xe2\x80\x9d din satul Br\xc4\x83d\xc4\x83\xc8\x9bel, apar\xc8\x9bine, planimetric, secolului al XVII-lea. Pere\xc8\x9bii s\xc4\x83i de stejar \xc3\xaenscriu un dreptunghi cu capetele nedecro\xc8\x99ate, poligonale cu trei laturi. \xc3\x8en partea apusean\xc4\x83, deasupra pronaosului spa\xc8\x9bios, se \xc3\xaenal\xc8\x9b\xc4\x83  o clopotni\xc8\x9b\xc4\x83 zvelt\xc4\x83, cu un foi\xc8\x99or deschis \xc8\x99i coif de factur\xc4\x83 baroc\xc4\x83, \xc3\xaenvelit \xc3\xaen tabl\xc4\x83. Corpul turnului, dimpreun\xc4\x83 cu pantele line ale acoperi\xc8\x99ului, au fost \xc3\xaembr\xc4\x83cate \xc3\xaen \xc8\x99i\xc8\x9b\xc4\x83; cu prilejul re\xc3\xaennoirii acesteia, \xc3\xaen anul 2007, au fost descoperite zece straturi suprapuse de ,,pr\xc4\x83\xc8\x99til\xc4\x83\xe2\x80\x9d, echivalentul a peste trei secole de istorie. T\xc3\xa2rnosirea s-a f\xc4\x83cut la 12 iulie 2008._NEWLINE_Dac\xc4\x83 pictura pronaosului a disp\xc4\x83rut sub tencuiala aplicat\xc4\x83 la sf\xc3\xa2r\xc8\x99itul secolului al XIX-lea, cea din naos a fost alterat\xc4\x83 de m\xc3\xa2na unui pictor mai pu\xc8\x9bin priceput. Mai bine p\xc4\x83strate sunt fragmentele din altar, datate, potrivit pisaniei fragmentare de pe spatele t\xc3\xa2mplei, \xc3\xaen 1820; execu\xc8\x9bia a fost precedat\xc4\x83 de amplificarea \xc3\xaen lungime a spa\xc8\x9biului interior, prin introducerea unei travei. Numele pictorilor s-au pierdut. \xc3\x8en anul 1974 biserica a fost supus\xc4\x83 altui \xc8\x99antier de renovare, care a inclus \xc8\x99i ridicarea l\xc4\x83ca\xc8\x99ului pe un soclu din piatr\xc4\x83. \xc3\x8en cazul acestui l\xc4\x83ca\xc8\x99, semnalat doar de conscrip\xc8\x9biile anilor 1733, 1750, 1805 \xc8\x99i 1829-1831, tradi\xc8\x9bia sus\xc8\x9bine str\xc4\x83mutarea sa din codrul Ponorului, unde ar fi fost ridicat pe cheltuiala urma\xc8\x99ilor haiducilor Jurj \xc8\x99i Neag, \xc3\xaentemeietorii legendari ai localit\xc4\x83\xc8\x9bii.'